अमेरिका में सुषम बेदी, सुदर्शन प्रियदर्शिनी, अनिल प्रभा कुमार, सुधा ओम ढींगरा, रेनू राजवंशी गुप्ता, पुष्पा सक्सेना, प्रतिभा सक्सेना, इला प्रसाद, रचना श्रीवास्तव एवं आस्था नवल वहीं ब्रिटेन से जकिया जुबैरी, दिव्या माथुर, उषा राजे सक्सेना, अचला वर्मा, नीना पॉल, उषा वर्मा का साहित्य सुन्दर ढंग से प्रस्तुत हुआ है। पराये देश में जाकर अपनी लेखनी द्वारा परिवेश के यथार्थ को उकेरने की कला में सिद्धहस्त एक नाम है सुषम बेदी का, जो कथा साहित्य की एक सशक्त हस्ताक्षर है, वह अमेरिका के शहर न्यूयार्क में रहती हैं। १९८५ से २००९ तक वह कोलंबिया यूनिवर्सिटी में हिन्दी और उर्दू प्रोग्राम के डायरेक्टर के पद पर कार्यरत रहीं। आज-कल वह कोलंबिया और न्यूयार्क यूनिवर्सिटी में विजिटिंग प्रोफेसर के पद पर कार्यरत हैं उनके कुल सात उपन्यास और एक कहानी संग्रह प्रकाशित हो चुके हैं। तीस वर्षों के लंबे प्रवास के दौरान सुषम बेदी ने भारतीयों के जीवन को बड़ी नजदीकी से देखा और परखा है।